### NN 27/2026 (18.3.2026.), Zakon o proglašenju Parka prirode »Zagorske gore«

Hrvatski sabor

303

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O PROGLAŠENJU PARKA PRIRODE »ZAGORSKE GORE«

Proglašavam Zakon o proglašenju Parka prirode »Zagorske gore«, koji je Hrvatski sabor donio na sjednici 6. ožujka 2026.

Klasa: 011-02/26-02/16
 Urbroj: 71-10-01/1-26-2
 Zagreb, 12. ožujka 2026.

Predsjednik
 Republike Hrvatske
 Zoran Milanović, v. r.

ZAKON

O PROGLAŠENJU PARKA PRIRODE
 »ZAGORSKE GORE«

Članak 1.

(1) Područje Maceljske gore, Ravne gore, Strahinjščice, Ivanščice i Bednjanskog kraja proglašava se Parkom prirode »Zagorske gore«.

(2) Područje Parka prirode »Zagorske gore« značajno je radi očuvanih izvornih prirodnih vrijednosti, bogate bioraznolikosti i georaznolikosti, brojnih divljih vrsta flore i faune te cjelokupne raznolikosti prirodnih staništa, kao što su šumska staništa, mozaici travnjačkih staništa, vodena staništa rijeke Bednje, močvarna staništa i špiljska staništa, te drugih prirodnih vrijednosti proizašlih iz višestoljetne tradicije ljudskog korištenja prostora, poluprirodnih staništa, zavičajnih pasmina i sorata te bogatog kulturnog i povijesnog naslijeđa sačuvanog u brojnim paleontološkim i arheološkim nalazima, kulturno-povijesnim lokalitetima i običajima, kao i velikog broja izvorišta pitke vode kojima se opskrbljuje lokalno stanovništvo.

Članak 2.

Na pitanja koja nisu uređena ovim Zakonom odgovarajuće se primjenjuju odredbe zakona kojim se uređuje zaštita prirode.

Članak 3.

(1) Prostorni obuhvat Parka prirode »Zagorske gore« određen je geodetskom podlogom kojom su utvrđene granice Parka prirode i njihov položaj u službenom koordinatnom sustavu.

(2) Geodetska podloga iz stavka 1. ovoga članka čuva se u analognom i digitalnom obliku u tijelu državne uprave nadležnom za zaštitu prirode.

(3) Površina Parka prirode »Zagorske gore« iznosi 30.087,437 hektara.

(4) U digitalnom obliku obuhvat Parka prirode »Zagorske gore« čuva se kao sloj geografskog informacijskog sustava i javno je dostupan putem mrežnog portala informacijskog sustava zaštite prirode koji vodi tijelo državne uprave nadležno za zaštitu prirode.

(5) Upis posebnog pravnog režima (park prirode) u katastar i zemljišne knjige temelji se na geodetskoj podlozi iz stavka 1. ovoga članka.

(6) Lokacija i prostiranje Parka prirode »Zagorske gore« približno su prikazani na topografskoj podlozi u mjerilu 1:100 000 na topografskoj karti u Prilogu I. Granica Parka prirode »Zagorske gore« koji je sastavni dio ovoga Zakona.

Članak 4.

Proglašeni Park prirode iz članka 1. ovoga Zakona upisuje se u Upisnik zaštićenih područja koji vodi tijelo državne uprave nadležno za zaštitu prirode.

Članak 5.

(1) Parkom prirode »Zagorske gore« upravlja javna ustanova.

(2) Javnu ustanovu iz stavka 1. ovoga članka osniva Vlada Republike Hrvatske uredbom.

PRIJELAZNE I ZAVRŠNE ODREDBE

Članak 6.

Uredbu iz članka 5. stavka 2. ovoga Zakona Vlada Republike Hrvatske donijet će u roku od godine dana od dana stupanja na snagu ovoga Zakona.

Članak 7.

(1) Do osnivanja javne ustanove iz članka 5. ovoga Zakona područjem ekološke mreže unutar proglašenog Parka prirode iz članka 1. ovoga Zakona upravljaju Javna ustanova za upravljanje zaštićenim dijelovima prirode Krapinsko-zagorske županije i Javna ustanove za upravljanje zaštićenim dijelovima prirode na području Varaždinske županije, svaka u okviru svoje mjesne nadležnosti.

(2) Do osnivanja javne ustanove iz članka 5. ovoga Zakona za zahvate na području Parka prirode »Zagorske gore«, za koje je sukladno propisima iz područja prostornoga uređenja i propisima iz područja gradnje potrebno ishoditi akt za građenje, osim za zahvate za koje upravno tijelo jedinice područne (regionalne) samouprave nadležno za zaštitu prirode provodi postupak glavne ocjene prihvatljivosti zahvata za ekološku mrežu i za zahvate za koje upravno tijelo jedinice područne (regionalne) samouprave nadležno za poslove zaštite okoliša provodi postupak procjene utjecaja na okoliš, uvjete zaštite prirode utvrđuje i potvrdu izdaje tijelo državne uprave nadležno za zaštitu prirode.

Članak 8.

Ovaj Zakon stupa na snagu osmoga dana od dana objave u »Narodnim novinama«.

Klasa: 022-02/25-01/83
 Zagreb, 6. ožujka 2026.

HRVATSKI SABOR

Predsjednik
 Hrvatskoga sabora
 Gordan Jandroković, v. r.

PRILOG I.

GRANICA PARKA PRIRODE »ZAGORSKE GORE«

M 1 : 100 000

![](/files/_web/sluzbeni-dio/2026/134530/images/5166.jpg)